Virallinen lehti nro C 348 , 03/12/1999 s. 0084



KIRJALLINEN KYSYMYS E-0496/99 esittäjä(t): Bartho Pronk (PPE) komissiolle (5. maaliskuuta 1999) Aihe: Työntekijöiden lähettäminen Euroopan komissio antoi vuonna 1994 tehtäväksi laatia tutkimuksen asetuksen 1408/71(1) säännösten soveltamisesta työntekijöitä lähetettäessä. Tämän tutkimuksen tulokset esiteltiin Kreetassa pidetyn konferenssin yhteydessä. Ensimmäistä kertaa pystyttiin esittämään todellisia lukuja työntekijöiden ja itsenäisten ammatinharjoittajien lähettämisestä ja saatiin käsitys siitä, miten jäsenvaltiot noudattavat työntekijöiden lähettämistä koskevia sääntöjä. Eräs raportin päätelmistä oli, että lähetettyjen työntekijöiden määrän ja tämän mukana työntekijöiden ja itsenäisten ammatinharjoittajien vapaan liikkuvuuden voidaan selkeästi todeta nousseen. Työntekijöiden lähettämisen poliittinen merkitys on kasvanut. Neuvosto ja Euroopan parlamentti ovat antaneet uusia direktiivejä, joissa työtekijöiden lähettämisellä on tärkeä osuus, kuten direktiivit 96/71/EY palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon ja 98/49/EY yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta. 1. Katsooko komissiokin, että koska työntekijöiden lähettämisen merkitys on lisääntynyt henkilöiden ja itsenäisten ammatinharjoittajien vapaata liikkuvuutta koskevassa yhteisön politiikassa, aiemmin mainittu tutkimus on välttämätöntä suorittaa uudestaan niin, että huomiota kiinnitetään erityisesti - työntekijöiden lähettämistä koskevien lukujen kehitykseen - työntekijöiden lähettämistä käsittelevän hallintokomitean viimeaikaisen lainsäädännön ja päätösten (mm. päätös 162 ja itsenäisten ammatinharjoittajien lähettämistä koskeva lainsäädäntö) vaikutukseen jäsenvaltioiden työntekijöiden lähettämistä koskevien säännösten täytäntöönpanossa. 2. Jos komission mielestä tutkimus tulee suorittaa uudestaan, milloin tämä katsoo voivansa aloittaa sen? 3. Mikä on syynä, jos komissio ei pidä uutta tutkimusta tarpeellisena? Komission jäsenen Pádraig Flynninkomission puolesta antama vastaus (21. huhtikuuta 1999) Arvoisan parlamentin jäsenen mainitsemasta tutkimuksesta, joka käsittelee työntekijöiden lähettämistä työhön toiseen jäsenvaltioon, keskusteltiin jäsenvaltioiden kanssa siirtotyöläisten sosiaaliturvan hallintotoimikunnassa (CASSTM) erityisesti osana toiseen jäsenvaltioon työhön lähetettyihin työntekijöihin sovellettavaan lainsäädäntöön liittyvän neuvoston asetuksen (ETY) 1408/71 14 artiklan 1 kohdan ja 14 b artiklan 1 kohdan tulkinnasta 31. toukokuuta 1996 tehdyn CASSTM:n päätöksen N:o 162(2) valmistelutöitä. Tutkimuksesta oli hyötyä myös yhteisön alueella liikkuvien palkattujen työntekijöiden ja itsenäisten ammatinharjoittajien lisäeläkeoikeuksien suojaamisesta 29. kesäkuuta 1998 annetun direktiivin 98/49/EY(3) laadinnassa. Kyseistä direktiiviä sovelletaan erityisesti sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14. kesäkuuta 1971 annetussa neuvoston asetuksessa N:o 1408/71(4) tarkoitettuihin "lähetettyihin työntekijöihin". Komissio aikoo tietojen saattamiseksi ajan tasalle pyytää jäsenvaltioita toimittamaan yhteisön alueella toiseen valtioon työhön lähetettyjen työntekijöiden lukumääriä koskevat tuoreimmat tiedot. Euroopan yhteisöjen tuomioistuimen oikeuskäytännöstä voidaan todeta, että tuomioistuimessa on vireillä työntekijöiden työhön lähettämistä koskeviin asetuksen (ETY) 1408/71 säännöksiin liittyviä asioita, ja komissio odottaa näiden asioiden ratkaisua ennen kuin käynnistää mitään uutta arviointia tämän alan oikeuskäytännöstä. Komissio toimittaa direktiivin 98/49/EY mukaisesti 25. heinäkuuta 2004 mennessä Euroopan parlamentille ja neuvostolle kertomuksen, jossa käsitellään tämän direktiivin soveltamista ja ehdotetaan tarvittaessa muutoksia. (1) EYVL L 149, 5.7.1971, s. 2. (2) EYVL L 241, 21.9.1996. (3) EYVL L 209, 25.7.1998. (4) EYVL C 6, 10.1.1998.